《题杨氏猗猗阁》
宋代·胡宏

望处积云深，妙见此君心。
中虚抱元气，不受一尘侵。
嗟哉人生逐利名，鸡犬放去犹知寻。
我爱坐君阁，游戏猗猗林。
明月照我怀，清风吹我襟。
消磨胸中沈著病，无愧卫武生于今。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。